Peuter in wildtuin deur luiperd doodgebytArgieffoto: Pixabay ŉ Werknemer van die Krugerwildtuin se kind is deur ŉ luiperd doodgebyt. Volgens Ike Phaahla is die twee en ŉ half jaar oue seuntjie Woensdagaand by die woonkwartiere vir die personeel van Malelane se tegniese dienste deur die luiperd aangeval. “Die voorval het omstreeks 20:00 plaasgevind en die seuntjie is deur dokters by die Shongwe-hospitaal dood verklaar nadat familie met hom daarheen gejaag het.” Na die voorval het die afdelingsveldwagter en ander personeel onmiddellik ŉ soektog na die luiperd begin. “Die luiperd is opgespoor en doodgeskiet sodat daar nie die gevaar is dat nog iemand aangeval kan word nie.” Fundisile Mketeni, uitvoerende hoof van SANParke, het sy meegevoel met die familie van die seuntjie betuig. “Ons gebede is met die familie in hierdie tyd en ons wens hulle sterkte toe. Ons sal van ons kant af vir hulle die nodige ondersteuning gee. Dit is nooit maklik om ŉ geliefde te verloor nie en veral nie onder sulke tragiese omstandighede nie, maar dit is die risiko waarmee ons daagliks te doen het terwyl ons help om ons spesies te bewaar tot voordeel van almal.” Die wildtuin het intussen ŉ afvaardiging na die familie gestuur om hulle by te staan. Die naam van die oorledene is nie bekend gemaak nie aangesien al sy naasbestaandes nog nie in kennis gestel is nie. Phaahla het gesê in die parke soos die wildtuin is daar interaksie tussen roofdiere en personeel en toeriste en dit kan soms tot gevolg hê dat spesies soos luiperds aan mense gewoond raak en hul vrees verloor. Die verandering in natuurlike gedrag kan dan lei tot ongelukkige voorvalle soos hierdie, aldus Phaahla. Dit is ongelukkig ŉ risiko wat personeel in die gesig staar wanneer hulle in omgewings soos die wildtuin moet woon en werk. Hierdie gebeurtenisse is baie skaars, maar altyd tragies wanneer dit voorkom.